Som tillidsrepræsentant har du dataansvar for persondata, som du behandler, medmindre du er underlagt instruks fra din fagforening.
En instruks beskriver, at du som repræsentant for fagforeningen foretager det aftalte tillidsrepræsentantarbejde, og at ansvaret – hvis noget går galt – falder tilbage på din fagforening.
Arbejder du inden for instruksen, kommer du således ikke personligt til at hæfte, hvis der sker et databrud eller anden regelovertrædelse, der medfører en bøde.
Modtager du oplysninger fra din arbejdsgiver om dine kolleger, har arbejdsgiveren dataansvaret for disse data, så længe data bliver på arbejdspladsen. Det betyder, at du skal følge arbejdsgiverens instrukser om databehandling i disse tilfælde.
Sender du data om dine kolleger videre til din fagforening i forbindelse med en faglig sag, bliver fagforeningen dataansvarlig.
Sender du data til din private e-mail, uden det har et formål jævnfør instruksen, er du personligt dataansvarlig og skal således selv hæfte for eventuel bøde.
Arbejder du ikke under instruks, skal du være opmærksom på, at du selv er dataansvarlig og skal opfylde forpligtelserne som dataansvarlig.